Portal:Book of Wu2

= 吳主傳第二　　吳書　　國志四十七 = Biography of the Lord of Wu

孫權傳 Biography of Sun Quan
{|
 * style="font-size:130%;" |　　孫權字仲謀. 兄策既定諸郡，時權年十五，以為陽羨長. 〔1〕郡察孝廉，州舉茂才，行奉義校尉. 漢以策遠脩職貢，遣使者劉琬加錫命. 琬語人曰：「吾觀孫氏兄弟雖各才秀明達，然皆祿祚不終，惟中弟孝廉，形貌奇偉，骨體不恆，有大貴之表，年又最壽，爾試識之. 」



建安四年，從策征廬江太守劉勳. 勳破，進討黃祖於沙羡.

五年，策薨，以事授權，權哭未及息. 策長史張昭謂權曰：「孝廉，此寧哭時邪？且周公立法而伯禽不師，非違父，時不得行也〔1〕. 況今姦宄競逐，豺狼滿道，乃欲哀親戚，顧禮制，是猶開門而揖盜，未可以為仁也. 」乃改易權服，扶令上馬，使出巡軍. 是時惟有會稽、吳郡、丹楊、豫章、廬陵，然深險之地猶未盡從，而天下英豪布在州郡，賓旅寄寓之士以安危去就為意，未有君臣之固. 張昭、周瑜等謂權可與共成大業，故委心而服事焉. 曹公表權為討虜將軍，領會稽太守，屯吳，使丞之郡行文書事. 待張昭以師傅之禮，而周瑜、程普、呂範等為將率. 招延俊秀，聘求名士，魯肅、諸葛瑾等始為賓客. 分部諸將，鎮撫山越，討不從命. 〔2〕





七年，權母吳氏薨.

八年，權西伐黃祖，破其舟軍，惟城未克，而山寇復動. 還過豫章，使呂範平鄱陽，（會稽）程普討樂安，太史慈領海昏，韓當、周泰、呂蒙等為劇縣令長.

九年，權弟丹楊太守翊為左右所害，以從兄瑜代翊. 〔1〕



十年，權使賀齊討上饒，分為建平縣.

十二年，西征黃祖，虜其人民而還.

十三年春，權復征黃祖，祖先遣舟兵拒軍，都尉呂蒙破其前鋒，而淩統、董襲等盡銳攻之，遂屠其城. 祖挺身亡走，騎士馮則追梟其首，虜其男女數萬口. 是歲，使賀齊討黟、歙，分歙為始新、新定、〔1〕犁陽、休陽縣，〔2〕以六縣為新都郡. 荊州牧劉表死，魯肅乞奉命弔表二子，且以觀變. 肅未到，而曹公已臨其境，表子琮舉眾以降. 劉備欲南濟江，肅與相見，因傳權旨，為陳成敗. 備進住夏口，使諸葛亮詣權，權遣周瑜、程普等行. 是時曹公新得表眾，形勢甚盛，諸議者皆望風畏懼，多勸權迎之. 〔3〕惟瑜、肅執拒之議，意與權同. 瑜、普為左右督，各領萬人，與備俱進，遇於赤壁，大破曹公軍. 公燒其餘船引退，士卒飢疫，死者大半. 備、瑜等復追至南郡，曹公遂北還，留曹仁、徐晃於江陵，使樂進守襄陽. 時甘寧在夷陵，為仁黨所圍，用呂蒙計，留淩統以拒仁，以其半救寧，軍以勝反. 權自率眾圍合肥，使張昭攻九江之當塗. 昭兵不利，權攻城踰月不能下. 曹公自荊州還，遣張喜將騎赴合肥. 未至，權退.







十四年，瑜、仁相守歲餘，所殺傷甚眾. 仁委城走. 權以瑜為南郡太守. 劉備表權行車騎將軍，領徐州牧. 備領荊州牧，屯公安.

十五年，分豫章為鄱陽郡；分長沙為漢昌郡，以魯肅為太守，屯陸口.

十六年，權徙治秣陵. 明年，城石頭，改秣陵為建業. 聞曹公將來侵，作濡須塢.

十八年正月，曹公攻濡須，權與相拒月餘. 曹公望權軍，歎其齊肅，乃退. 〔1〕初，曹公恐江濱郡縣為權所略，徵令內移. 民轉相驚，自廬江、九江、蘄春、廣陵戶十餘萬皆東渡江，江西遂虛，合肥以南惟有皖城.



十九年五月，權征皖城. 閏月，克之，獲廬江太守朱光及參軍董和，男女數萬口. 是歲劉備定蜀. 權以備已得益州，令諸葛瑾從求荊州諸郡. 備不許，曰：「吾方圖涼州，涼州定，乃盡以荊州與吳耳. 」權曰：「此假而不反，而欲以虛辭引歲. 」遂置南三郡長吏，關羽盡逐之. 權大怒，乃遣呂蒙督鮮于丹、徐忠、孫規等兵二萬取長沙、零陵、桂陽三郡，使魯肅以萬人屯巴丘〔1〕以禦關羽. 權住陸口，為諸軍節度. 蒙到，二郡皆服，惟零陵太守郝普未下. 會備到公安，使關羽將三萬兵至益陽，權乃召蒙等使還助肅. 蒙使人誘普，普降，盡得三郡將守，因引軍還，與孫皎、潘璋并魯肅兵並進，拒羽於益陽. 未戰，會曹公入漢中，備懼失益州，使使求和. 權令諸葛瑾報，更尋盟好，遂分荊州長沙、江夏、桂陽以東屬權，南郡、零陵、武陵以西屬備. 備歸，而曹公已還. 權反自陸口，遂征合肥. 合肥未下，徹軍還. 兵皆就路，權與淩統、甘寧等在津北為魏將張遼所襲，統等以死扞權，權乘駿馬越津橋得去. 〔2〕





二十一年冬，曹公次于居巢，遂攻濡須.

二十二年春，權令都尉徐詳詣曹公請降，公報使脩好，誓重結婚.

二十三年十月，權將如吳，親乘馬射虎於庱亭. 馬為虎所傷，權投以雙戟，虎卻廢，常從張世擊以戈，獲之.

二十四年，關羽圍曹仁於襄陽，曹公遣左將軍于禁救之. 會漢水暴起，羽以舟兵盡虜禁等步騎三萬送江陵，惟城未拔. 權內憚羽，外欲以為己功，牋與曹公，乞以討羽自效. 曹公且欲使羽與權相持以鬥之，驛傳權書，使曹仁以弩射示羽. 羽猶豫不能去. 閏月，權征羽，先遣呂蒙襲公安，獲將軍士仁. 蒙到南郡，南郡太守麋芳以城降. 蒙據江陵，撫其老弱，釋于禁之囚. 陸遜別取宜都，獲秭歸、枝江、夷道，還屯夷陵，守峽口以備蜀. 關羽還當陽，西保麥城. 權使誘之. 羽偽降，立幡旗為象人於城上，因遁走，兵皆解散，尚十餘騎. 權先使朱然、潘璋斷其徑路. 十二月，璋司馬馬忠獲羽及其子平、都督趙累等於章鄉，遂定荊州. 是歲大疫，盡除荊州民租稅. 曹公表權為驃騎將軍，假節領荊州牧，封南昌侯. 權遣校尉梁寓奉貢于漢，及令王惇市馬，又遣朱光等歸. 〔1〕



二十五年春正月，曹公薨，太子丕代為丞相魏王，改年為延康. 秋，魏將梅敷使張儉求見撫納. 南陽陰、酇、筑陽、山都、中盧五縣民五千家來附. 冬，魏嗣王稱尊號，改元為黃初. 二年四月，劉備稱帝於蜀. 〔1〕權自公安都鄂，改名武昌，以武昌、下雉、尋陽、陽新、柴桑、沙羨六縣為武昌郡. 五月，建業言甘露降. 八月，城武昌，下令諸將曰：「夫存不忘亡，安必慮危，古之善教. 昔雋不疑漢之名臣，於安平之世而刀劍不離於身，蓋君子之於武備，不可以已. 況今處身疆畔，豺狼交接，而可輕忽不思變難哉？頃聞諸將出入，各尚謙約，不從人兵，甚非備慮愛身之謂. 夫保己遺名，以安君親，孰與危辱？宜深警戒，務崇其大，副孤意焉. 」自魏文帝踐阼，權使命稱藩，及遣于禁等還. 十一月，策命權曰：「蓋聖王之法，以德設爵，以功制祿；勞大者祿厚，德盛者禮豐. 故叔旦有夾輔之勳，太公有鷹揚之功，並啟土宇，并受備物，所以表章元功，殊異賢哲也. 近漢高祖受命之初，分裂膏腴以王八姓，斯則前世之懿事，後王之元龜也. 朕以不德，承運革命，君臨萬國，秉統天機，思齊先代，坐而待旦. 惟君天資忠亮，命世作佐，深睹曆數，達見廢興，遠遣行人，浮于潛漢. 〔2〕望風影附，抗疏稱藩，兼納纖絺南方之貢，普遣諸將來還本朝，忠肅內發，款誠外昭，信著金石，義蓋山河，朕甚嘉焉. 今封君為吳王，使使持節太常高平侯貞，授君璽綬策書、金虎符第一至第五、左竹使符第一至第十，以大將軍使持節督交州，領荊州牧事，錫君青土，苴以白茅，對揚朕命，以尹東夏. 其上故驃騎將軍南昌侯印綬符策. 今又加君九錫，其敬聽後命. 以君綏安東南，綱紀江外，民夷安業，無或攜貳，是用錫君大輅、戎輅各一，玄牡二駟. 君務財勸農，倉庫盈積，是用錫君袞冕之服，赤舄副焉. 君化民以德，禮教興行，是用錫君軒縣之樂. 君宣導休風，懷柔百越，是用錫君朱戶以居. 君運其才謀，官方任賢，是用錫君納陛以登. 君忠勇並奮，清除姦慝，是用錫君虎賁之士百人. 君振威陵邁，宣力荊南，梟滅凶醜，罪人斯得，是用錫君鈇鉞各一. 君文和於內，武信於外，是用錫君彤弓一、彤矢百、玈弓十、玈矢千. 君以忠肅為基，恭儉為德，是用錫君秬鬯一卣，圭瓚副焉. 欽哉！敬敷訓典，以服朕命，以勖相我國家，永終爾顯烈. 」〔3〕是歲，劉備帥軍來伐，至巫山、秭歸，使使誘導武陵蠻夷，假與印傳，許之封賞. 於是諸縣及五谿民皆反為蜀. 權以陸遜為督，督朱然、潘璋等以拒之. 遣都尉趙咨使魏. 魏帝問曰：「吳王何等主也？」咨對曰：「聰明仁智，雄略之主也. 」帝問其狀，咨曰：「納魯肅於凡品，是其聰也；拔呂蒙於行陳，是其明也；獲于禁而不害，是其仁也；取荊州而兵不血刃，是其智也；據三州虎視於天下，是其雄也；屈身於陛下，是其略也. 」〔4〕帝欲封權子登，權以登年幼，上書辭封，重遣西曹掾沈珩陳謝，并獻方物. 〔5〕立登為王太子. 〔6〕













黃武元年春正月，陸遜部將軍宋謙等攻蜀五屯，皆破之，斬其將. 三月，鄱陽言黃龍見. 蜀軍分據險地，前後五十餘營，遜隨輕重以兵應拒，自正月至閏月，大破之，臨陳所斬及投兵降首數萬人. 劉備奔走，僅以身免. 〔1〕



初權外託事魏，而誠心不款. 魏乃遣侍中辛毗、尚書桓階往與盟誓，并徵任子，權辭讓不受. 秋九月，魏乃命曹休、張遼、臧霸出洞口，曹仁出濡須，曹真、夏侯尚、張郃、徐晃圍南郡. 權遣呂範等督五軍，以舟軍拒休等，諸葛瑾、潘璋、楊粲救南郡，朱桓以濡須督拒仁. 時揚、越蠻夷多未平集，內難未弭，故權卑辭上書，求自改厲，「若罪在難除，必不見置，當奉還土地民人，乞寄命交州，以終餘年. 」文帝報曰：「君生於擾攘之際，本有從橫之志，降身奉國，以享茲祚. 自君策名已來，貢獻盈路. 討備之功，國朝仰成. 埋而掘之，古人之所恥. 〔1〕朕之與君，大義已定，豈樂勞師遠臨江漢？廊廟之議，王者所不得專；三公上君過失，皆有本末. 朕以不明，雖有曾母投杼之疑，猶冀言者不信，以為國福. 故先遣使者犒勞，又遣尚書、侍中踐脩前言，以定任子. 君遂設辭，不欲使進，議者怪之. 〔2〕又前都尉浩周勸君遣子，乃實朝臣交謀，以此卜君，君果有辭，外引隗囂遣子不終，內喻竇融守忠而已. 世殊時異，人各有心. 浩周之還，口陳指麾，益令議者發明眾嫌，終始之本，無所據仗，故遂俛仰從群臣議. 今省上事，款誠深至，心用慨然，悽愴動容. 即日下詔，敕諸軍但深溝高壘，不得妄進. 若君必效忠節，以解疑議，登身朝到，夕召兵還. 此言之誠，有如大江！」〔3〕權遂改年，臨江拒守. 冬十一月，大風，範等兵溺死者數千，餘軍還江南. 曹休使臧霸以輕船五百、敢死萬人襲攻徐陵，燒攻城車，殺略數千人. 將軍全琮、徐盛追斬魏將尹盧，殺獲數百. 十二月，權使太中大夫鄭泉聘劉備于白帝，始復通也. 〔4〕然猶與魏文帝相往來，至後年乃絕. 是歲改夷陵為西陵.









二年春正月，曹真分軍據江陵中州. 是月，城江夏山. 改四分，用乾象曆. 〔1〕三月，曹仁遣將軍常彫等，以兵五千，乘油船，晨渡濡須中州. 仁子泰因引軍急攻朱桓，桓兵拒之，遣將軍嚴圭等擊破彫等. 是月，魏軍皆退. 夏四月，權群臣勸即尊號，權不許. 〔2〕劉備薨于白帝. 〔3〕五月，曲阿言甘露降. 先是戲口守將晉宗殺將王直，以眾叛如魏，魏以為蘄春太守，數犯邊境. 六月，權令將軍賀齊督糜芳、劉邵等襲蘄春，邵等生虜宗. 冬十一月，蜀使中郎將鄧芝來聘. 〔4〕









三年夏，遣輔義中郎將張溫聘于蜀. 秋八月，赦死罪. 九月，魏文帝出廣陵，望大江，曰「彼有人焉，未可圖也」，乃還. 〔1〕



四年夏五月，丞相孫邵卒. 〔1〕六月，以太常顧雍為丞相〔2〕. 皖口言木連理. 冬十二月，鄱陽賊彭綺自稱將軍，攻沒諸縣，眾數萬人. 是歲地連震. 〔3〕







五年春，令曰：「軍興日久，民離農畔，父子夫婦，不聽相卹，孤甚愍之. 今北虜縮竄，方外無事，其下州郡，有以寬息. 」是時陸遜以所在少穀，表令諸將增廣農畝. 權報曰：「甚善. 今孤父子親自受田，車中八牛以為四耦，雖未及古人，亦欲與眾均等其勞也. 」秋七月，權聞魏文帝崩，征江夏，圍石陽，不克而還. 蒼梧言鳳皇見. 分三郡惡地十縣置東安郡，〔1〕以全琮為太守，平討山越. 冬十月，陸遜陳便宜，勸以施德緩刑，寬賦息調. 又云：「忠讜之言，不能極陳，求容小臣，數以利聞. 」權報曰：「夫法令之設，欲以遏惡防邪，儆戒未然也，焉得不有刑罰以威小人乎？此為先令後誅，不欲使有犯者耳. 君以為太重者，孤亦何利其然，但不得已而為之耳. 今承來意，當重諮謀，務從其可. 且近臣有盡規之諫，親戚有補察之箴，所以匡君正主明忠信也. 書載『予違汝弼，汝無面從』，孤豈不樂忠言以自裨補邪？而云「不敢極陳」，何得為忠讜哉？若小臣之中，有可納用者，寧得以人廢言而不採擇乎？但諂媚取容，雖闇亦所明識也. 至於發調者，徒以天下未定，事以眾濟. 若徒守江東，脩崇寬政，兵自足用，復用多為？顧坐自守可陋耳. 若不豫調，恐臨時未可便用也. 又孤與君分義特異，榮戚實同，來表云不敢隨眾容身苟免，此實甘心所望於君也. 」於是令有司盡寫科條，使郎中褚逢齎以就遜及諸葛瑾，意所不安，令損益之. 是歲，分交州置廣州，俄復舊. 〔2〕





六年春正月，諸將獲彭綺. 閏月，韓當子綜以其眾降魏.

七年春三月，封子慮為建昌侯. 罷東安郡. 夏五月，鄱陽太守周魴偽叛，誘魏將曹休. 秋八月，權至皖口，使將軍陸遜督諸將大破休於石亭. 大司馬呂範卒. 是歲，改合浦為珠官郡. 〔1〕



黃龍元年春，公卿百司皆勸權正尊號. 夏四月，夏口、武昌並言黃龍、鳳凰見. 丙申，南郊即皇帝位，〔1〕是日大赦，改年. 追尊父破虜將軍堅為武烈皇帝，母吳氏為武烈皇后，兄討逆將軍策為長沙桓王. 吳王太子登為皇太子. 將吏皆進爵加賞. 初，興平中，吳中童謠曰：「黃金車，班蘭耳，闓昌門，出天子. 」〔2〕五月，使校尉張剛、管篤之遼東. 六月，蜀遣衛尉陳震慶權踐位. 權乃參分天下，豫、青、徐、幽屬吳，兗、冀、并、涼屬蜀. 其司州之土，以函谷關為界，造為盟曰：「天降喪亂，皇綱失敘，逆臣乘釁，劫奪國柄，始於董卓，終於曹操，窮凶極惡，以覆四海，至令九州幅裂，普天無統，民神痛怨，靡所戾止. 及操子丕，桀逆遺醜，荐作姦回，偷取天位，而叡么麼，尋丕凶蹟，阻兵盜土，未伏厥誅. 昔共工亂象而高辛行師，三苗干度而虞舜征焉. 今日滅叡，禽其徒黨，非漢與吳，將復誰任？夫討惡翦暴，必聲其罪，宜先分製，奪其土地，使士民之心，各知所歸. 是以春秋晉侯伐衛，先分其田以畀宋人，斯其義也. 且古建大事，必先盟誓，故周禮有司盟之官，尚書有告誓之文，漢之與吳，雖信由中，然分土裂境，宜有盟約. 諸葛丞相德威遠著，翼戴本國，典戎在外，信感陰陽，誠動天地，重復結盟，廣誠約誓，使東西士民咸共聞知. 故立壇殺牲，昭告神明，再歃加書，副之天府. 天高聽下，靈威棐諶，司慎司盟，群神群祀，莫不臨之. 自今日漢、吳既盟之後，戮力一心，同討魏賊，救危恤患，分災共慶，好惡齊之，無或攜貳. 若有害漢，則吳伐之；若有害吳，則漢伐之. 各守分土，無相侵犯. 傳之後葉，克終若始. 凡百之約. 皆如載書. 信言不豔，實居于好. 有渝此盟，創禍先亂，違貳不協，慆慢天命，明神上帝是討是督，山川百神是糾是殛，俾墜其師，無克祚國. 于爾大神，其明鑒之！」秋九月，權遷都建業，因故府不改館，徵上大將軍陸遜輔太子登，掌武昌留事.





二年春正月，魏作合肥新城. 詔立都講祭酒，以教學諸子. 遣將軍衛溫、諸葛直將甲士萬人浮海求夷洲及亶洲. 亶洲在海中，長老傳言秦始皇帝遣方士徐福將童男童女數千人入海，求蓬萊神山及仙藥，止此洲不還. 世相承有數萬家，其上人民，時有至會稽貨布，會稽東縣人海行，亦有遭風流移至亶洲者. 所在絕遠，卒不可得至，但得夷洲數千人還.

三年春二月，遣太常潘濬率眾五萬討武陵蠻夷. 衛溫、諸葛直皆以違詔無功，下獄誅. 夏，有野蠶成繭，大如卵. 由拳野稻自生，改為禾興縣. 中郎將孫布詐降以誘魏將王淩，淩以軍迎布. 冬十月，權以大兵潛伏於阜陵俟之，淩覺而走. 會稽南始平言嘉禾生. 十二月丁卯，大赦，改明年元也.

嘉禾元年春正月，建昌侯慮卒. 三月，遣將軍周賀、校尉裴潛乘海之遼東. 秋九月，魏將田豫要擊，斬賀于成山. 冬十月，魏遼東太守公孫淵遣校尉宿舒、閬中令孫綜稱藩於權，并獻貂馬. 權大悅，加淵爵位. 〔1〕



二年春正月，詔曰：「朕以不德，肇受元命，夙夜兢兢，不遑假寢. 思平世難，救濟黎庶，上答神祗，下慰民望. 是以眷眷，勤求俊傑，將與戮力，共定海內，苟在同心，與之偕老. 今使持節督幽州領青州牧遼東太守燕王，久脅賊虜，隔在一方，雖乃心於國，其路靡緣. 今因天命，遠遣二使，款誠顯露，章表殷勤，朕之得此，何喜如之！雖湯遇伊尹，周獲呂望，世祖未定而得河右，方之今日，豈復是過？普天一統，於是定矣. 書不云乎，『一人有慶，兆民賴之』. 其大赦天下，與之更始，其明下州郡，咸使聞知. 特下燕國，奉宣詔恩，令普天率土備聞斯慶. 」三月，遣舒、綜還，使太常張彌、執金吾許晏、將軍賀達等將兵萬人，金寶珍貨，九錫備物，乘海授淵. 〔1〕舉朝大臣，自丞相雍已下皆諫，以為淵未可信，而寵待太厚，但可遣吏兵數百護送舒、綜，權終不聽. 〔2〕淵果斬彌等，送其首于魏，沒其兵資. 權大怒，欲自征淵，〔3〕尚書僕射薛綜等切諫乃止. 是歲，權向合肥新城，遣將軍全琮征六安，皆不克還. 〔4〕









三年春正月，詔曰：「兵久不輟，民困於役，歲或不登. 其寬諸逋，勿復督課. 」夏五月，權遣陸遜、諸葛瑾等屯江夏、沔口，孫韶、張承等向廣陵、淮陽，權率大眾圍合肥新城. 是時蜀相諸葛亮出武功，權謂魏明帝不能遠出，而帝遣兵助司馬宣王拒亮，自率水軍東征. 未至壽春，權退還，孫韶亦罷. 秋八月，以諸葛恪為丹楊太守，討山越. 九月朔，隕霜傷穀. 冬十一月，太常潘濬平武陵蠻夷，事畢，還武昌. 詔復曲阿為雲陽，丹徒為武進. 廬陵賊李桓、羅厲等為亂.

四年夏，遣呂岱討桓等. 秋七月，有雹. 魏使以馬求易珠璣、翡翠、玳瑁，權曰：「此皆孤所不用，而可得馬，何苦而不聽其交易？」

五年春，鑄大錢，一當五百. 詔使吏民輸銅，計銅畀直. 設盜鑄之科. 二月，武昌言甘露降於禮賓殿. 輔吳將軍張昭卒. 中郎將吾粲獲李桓，將軍唐咨獲羅厲等. 自十月不雨，至於夏. 冬十月，彗星見于東方. 鄱陽賊彭旦等為亂.

六年春正月，詔曰：「夫三年之喪，天下之達制，人情之極痛也；賢者割哀以從禮，不肖者勉而致之. 世治道泰，上下無事，君子不奪人情，故三年不逮孝子之門. 至於有事，則殺禮以從宜，要絰而處事. 故聖人制法，有禮無時則不行. 遭喪不奔非古也，蓋隨時之宜，以義斷恩也. 前故設科，長吏在官，當須交代，而故犯之，雖隨糾坐，猶已廢曠. 方事之殷，國家多難，凡在官司，宜各盡節，先公後私，而不恭承，甚非謂也. 中外群僚，其更平議，務令得中，詳為節度. 」顧譚議，以為「奔喪立科，輕則不足以禁孝子之情，重則本非應死之罪，雖嚴刑益設，違奪必少. 若偶有犯者，加其刑則恩所不忍，有減則法廢不行. 愚以為長吏在遠，苟不告語，勢不得知. 比選代之間，若有傳者，必加大辟，則長吏無廢職之負，孝子無犯重之刑. 」將軍胡綜議，以為「喪紀之禮，雖有典制，苟無其時，所不得行. 方今戎事軍國異容，而長吏遭喪，知有科禁，公敢干突，苟念聞憂不奔之恥，不計為臣犯禁之罪，此由科防本輕所致. 忠節在國，孝道立家，出身為臣，焉得兼之？故為忠臣不得為孝子. 宜定科文，示以大辟，若故違犯，有罪無赦. 以殺止殺，行之一人，其後必絕. 」丞相雍奏從大辟. 其後吳令孟宗喪母奔赴，已而自拘於武昌以聽刑. 陸遜陳其素行，因為之請，權乃減宗一等，後不得以為比，因此遂絕. 二月，陸遜討彭旦等，其年，皆破之. 冬十月，遣衛將軍全琮襲六安，不克. 諸葛恪平山越事畢，北屯廬江.

赤烏元年春，鑄當千大錢. 夏，呂岱討廬陵賊，畢，還陸口. 秋八月，武昌言麒麟見. 有司奏言麒麟者太平之應，宜改年號. 詔曰：「閒者赤烏集於殿前，朕所親見，若神靈以為嘉祥者，改年宜以赤烏為元. 」群臣奏曰：「昔武王伐紂，有赤烏之祥，君臣觀之，遂有天下，聖人書策載述最詳者，以為近事既嘉，親見又明也. 」於是改年. 步夫人卒，追贈皇后. 初，權信任校事呂壹，壹性苛慘，用法深刻. 太子登數諫，權不納，大臣由是莫敢言. 後壹姦罪發露伏誅，權引咎責躬，乃使中書郎袁禮告謝諸大將，因問時事所當損益. 禮還，復有詔責數諸葛瑾、步騭、朱然、呂岱等曰：「袁禮還，云與子瑜、子山、義封、定公相見，並以時事當有所先後，各自以不掌民事，不肯便有所陳，悉推之伯言、承明. 伯言、承明見禮，泣涕懇惻，辭旨辛苦，至乃懷執危怖，有不自安之心. 聞此悵然，深自刻怪. 何者？夫惟聖人能無過行，明者能自見耳. 人之舉措，何能悉中，獨當己有以傷拒眾意，忽不自覺，故諸君有嫌難耳；不爾，何緣乃至於此乎？自孤興軍五十年，所役賦凡百皆出於民. 天下未定，孽類猶存，士民勤苦，誠所貫知. 然勞百姓，事不得已耳. 與諸君從事，自少至長，髮有二色，以謂表裏足以明露，公私分計，足用相保. 盡言直諫，所望諸君；拾遺補闕，孤亦望之. 昔衛武公年過志壯，勤求輔弼，每獨歎責. 〔1〕且布衣韋帶，相與交結，分成好合，尚污垢不異. 今日諸君與孤從事，雖君臣義存，猶謂骨肉不復是過. 榮福喜戚，相與共之. 忠不匿情，智無遺計，事統是非，諸君豈得從容而已哉！同船濟水，將誰與易？齊桓諸侯之霸者耳，有善管子未嘗不歎，有過未嘗不諫，諫而不得，終諫不止. 今孤自省無桓公之德，而諸君諫諍未出於口，仍執嫌難. 以此言之，孤於齊桓良優，未知諸君於管子何如耳？久不相見，因事當笑. 共定大業，整齊天下，當復有誰？凡百事要所當損益，樂聞異計，匡所不逮. 」



二年春〔1〕三月，遣使者羊茞、鄭冑、將軍孫怡之遼東，擊魏守將張持、高慮等，虜得男女. 〔2〕零陵言甘露降. 夏五月，城沙羡. 冬十月，將軍蔣秘南討夷賊. 秘所領都督廖式殺臨賀太守嚴綱等，自稱平南將軍，與弟潛共攻零陵、桂陽，及搖動交州、蒼梧、鬱林諸郡，眾數萬人. 遣將軍呂岱、唐咨討之，歲餘皆破.





三年春正月，詔曰：「蓋君非民不立，民非穀不生. 頃者以來，民多征役，歲又水旱，年穀有損，而吏或不良，侵奪民時，以致饑困. 自今以來，督軍郡守，其謹察非法，當農桑時，以役事擾民者，舉正以聞. 」夏四月，大赦，詔諸郡縣治城郭，起譙樓，穿塹發渠，以備盜賊. 冬十一月，民饑，詔開倉廩以賑貧窮.

四年春正月，大雪，平地深三尺，鳥獸死者大半. 夏四月，遣衛將軍全琮略淮南，決芍陂，燒安城邸閣，收其人民. 威北將軍諸葛恪攻六安. 琮與魏將王淩戰于芍陂，中郎將秦晃等十餘人戰死. 車騎將軍朱然圍樊，大將軍諸葛瑾取柤中. 〔1〕五月，太子登卒. 是月，魏太傅司馬宣王救樊. 六月，軍還. 閏月，大將軍瑾卒. 秋八月，陸遜城邾.



五年春正月，立子和為太子，大赦，改禾興為嘉興. 百官奏立皇后及四王，詔曰：「今天下未定，民物勞瘁，且有功者或未錄，饑寒者尚未恤，猥割土壤以豐子弟，崇爵位以寵妃妾，孤甚不取. 其釋此議. 」三月，海鹽縣言黃龍見. 夏四月，禁進獻御，減太官膳. 秋七月，遣將軍聶友、校尉陸凱以兵三萬討珠崖、儋耳. 是歲大疫，有司又奏立后及諸王. 八月，立子霸為魯王.

六年春正月，新都言白虎見. 諸葛恪征六安，破魏將謝順營，收其民人. 冬十一月，丞相顧雍卒. 十二月，扶南王范旃遣使獻樂人及方物. 是歲，司馬宣王率軍入舒，諸葛恪自皖遷于柴桑.

七年春正月，以上大將軍陸遜為丞相. 秋，宛陵言嘉禾生. 是歲，步騭、朱然等各上疏云：「自蜀還者，咸言欲背盟與魏交通，多作舟船，繕治城郭. 又蔣琬守漢中，聞司馬懿南向，不出兵乘虛以掎角之，反委漢中，還近成都. 事已彰灼，無所復疑，宜為之備. 」權揆其不然，曰：「吾待蜀不薄，聘享盟誓，無所負之，何以致此？又司馬懿前來入舒，旬日便退，蜀在萬里，何知緩急而便出兵乎？昔魏欲入漢川，此閒始嚴，亦未舉動，會聞魏還而止，蜀寧可復以此有疑邪？又人家治國，舟船城郭，何得不護？今此閒治軍，寧復欲以禦蜀邪？人言苦不可信，朕為諸君破家保之. 」蜀竟自無謀，如權所籌〔1〕.



八年春二月，丞相陸遜卒. 夏，雷霆犯宮門柱，又擊南津大橋楹. 茶陵縣鴻水溢出，流漂居民二百餘家. 秋七月，將軍馬茂等圖逆，夷三族. 〔1〕八月，大赦. 遣校尉陳勳將屯田及作士三萬人鑿句容中道，自小其至雲陽西城，通會巿，作邸閣.



九年春二月，車騎將軍朱然征魏柤中，斬獲千餘. 夏四月，武昌言甘露降. 秋九月，以驃騎〔將軍〕步騭為丞相，車騎〔將軍〕朱然為左大司馬，衛將軍全琮為右大司馬，鎮南〔將軍〕呂岱為上大將軍，威北將軍諸葛恪為大將軍. 〔1〕



十年春正月，右大司馬全琮卒. 〔1〕二月，權適南宮. 三月，改作太初宮，諸將及州郡皆義作. 〔2〕夏五月，丞相步騭卒. 冬十月，赦死罪.





十一年春正月，朱然城江陵. 二月，地仍震. 〔1〕三月，宮成. 夏四月，雨雹，雲陽言黃龍見. 五月，鄱陽言白虎仁. 〔2〕詔曰：「古者聖王積行累善，脩身行道，以有天下，故符瑞應之，所以表德也. 朕以不明，何以臻茲？書云『雖休勿休』，公卿百司，其勉脩所職，以匡不逮. 」





十二年春三月，左大司馬朱然卒. 四月，有兩烏銜鵲墮東館. 丙寅，驃騎將軍朱據領丞相，燎鵲以祭. 〔1〕



十三年夏五月，日至，熒惑入南斗，秋七月，犯魁第二星而東. 八月，丹楊、句容及故鄣、寧國諸山崩，鴻水溢. 詔原逋責，給貸種食. 廢太子和，處故鄣. 魯王霸賜死. 冬十月，魏將文欽偽叛以誘朱異，權遣呂據就異以迎欽. 異等持重，欽不敢進. 十一月，立子亮為太子. 遣軍十萬，作堂邑涂塘以淹北道. 十二月，魏大將軍王昶圍南郡，荊州刺史王基攻西陵，遣將軍戴烈、陸凱往拒之，皆引還. 〔1〕是歲，神人授書，告以改年、立后.



太元元年夏五月，立皇后潘氏，大赦，改年. 初臨海羅陽縣有神，自稱王表. 〔1〕周旋民閒，語言飲食，與人無異，然不見其形. 又有一婢，名紡績. 是月，遣中書郎李崇齎輔國將軍羅陽王印綬迎表. 表隨崇俱出，與崇及所在郡守令長談論，崇等無以易. 所歷山川，輒遣婢與其神相聞. 秋七月，崇與表至，權於蒼龍門外為立第舍，數使近臣齎酒食往. 表說水旱小事，往往有驗. 〔2〕秋八月朔，大風，江海涌溢，平地深八尺，吳高陵松柏斯拔，郡城南門飛落. 冬十一月，大赦. 權祭南郊還，寢疾. 〔3〕十二月，驛徵大將軍恪，拜為太子太傅. 詔省徭役，減征賦，除民所患苦.







二年春正月，立故太子和為南陽王，居長沙；子奮為齊王，居武昌；子休為瑯邪王，居虎林. 二月，大赦，改元為神鳳. 皇后潘氏薨. 諸將吏數詣王表請福，表亡去. 夏四月，權薨，時年七十一，諡曰大皇帝. 秋七月，葬蔣陵. 〔1〕



Chen Shou Comments
評曰：孫權屈身忍辱，任才尚計，有句踐之奇英，人之傑矣. 故能自擅江表，成鼎峙之業. 然性多嫌忌，果於殺戮，暨臻末年，彌以滋甚. 至于讒說殄行，胤嗣廢斃，〔1〕豈所謂貽厥孫謀以燕翼子者哉？其後葉陵遲，遂致覆國，未必不由此也. 〔2〕